
JUSTIFICARE SUCCINTĂ
În 2019, Platforma interguvernamentală privind biodiversitatea și serviciile ecosistemice (IPBES) trăgea clopotele de alarmă la nivel mondial: „Peste tot în lume natura se distruge într-un ritm fără precedent în istoria omenirii, iar rata dispariției speciilor se accelerează, provocând încă de pe acum efecte grave asupra populațiilor umane din întreaga lume[footnoteRef:1]”. Însă tot acest raport mai preciza că nu este prea târziu să acționăm, cu condiția să ne mișcăm rapid pentru a conserva și a reface natura. [1:  IPBES (2019): Global assessment report on biodiversity and ecosystem services of the Intergovernmental Science-Policy Platform on Biodiversity and Ecosystem Services (Raport de evaluare la nivel mondial referitor la biodiversitate și serviciile ecosistemice întocmit de Platforma științifico-politică pentru biodiversitate și servicii ecosistemice).] 


Raportul Agenției Europene de Mediu din 2019 intitulat „Mesaje de pe mare II”[footnoteRef:2] a subliniat că trebuie făcut de urgență ceva pentru a reface ecosistemele marine, în special pentru a întări rezistența la schimbările climatice și a opri declinul biodiversității. Raportul special al Curții de Conturi europene din 2020 intitulat „Mediul marin: protecția oferită de UE este extinsă, dar lipsită de profunzime”[footnoteRef:3] a făcut un bilanț al legislației existente și a demonstrat că „normele de protecție ale UE nu au condus la recuperarea unor ecosisteme și habitate importante”. [2:  Raportul AEM nr. 17/2019 intitulat „Mesaje de pe mare II: cap compas către mări curate, sănătoase și productive prin instaurarea unei abordări bazată pe ecosisteme”.]  [3:  Raportul special nr. 26/2020 al CCE: „Mediul marin: protecția oferită de UE este extinsă, dar lipsită de profunzime”.] 


Evaluarea Strategiei UE în domeniul biodiversității pentru 2020 a ajuns la concluzia că UE nu și-a atins obiectivul de a reface cel puțin 15 % din ecosistemele degradate până în 2020. Este deci logic ca una din prioritățile Strategiei UE în domeniul biodiversității pentru 2030 să fie refacerea ecosistemelor. 
Regulamentul propus permite o schimbare de abordare. Așa cum a solicitat Parlamentul, ea stabilește mai multe obiective obligatorii pentru refacerea ecosistemelor. Statele membre vor trebui să îndeplinească aceste obiective prin întocmirea unor planuri naționale de refacere a naturii, care să prevadă o implementare cât mai aproape posibil de teritoriile în cauză. 
Articolul 5 din propunere privește direct ecosistemele marine și, implicit, sectorul pescuitului. Raportoarea a ales să nu se aplece în acest proiect de aviz asupra articolelor 4 și 6-10, care se referă la alte ecosisteme. Merită remarcat totuși că refacerea acestor ecosisteme (ecosisteme costiere, râuri) poate avea un impact pozitiv asupra pescuitului maritim, de exemplu, prin stoparea poluării care afectează ecosistemele marine sau prin refacerea zonelor de depunere a icrelor și a pepinierelor unde se reproduc anumite specii marine. 
Refacerea ecosistemelor marine merge mână în mână cu obiectivele politicii comune în domeniul pescuitului (PCP). Dacă starea ecosistemelor este proastă, nici starea populațiilor de pești nu poate fi bună și, prin urmare, nici nu se poate derula vreo activitate de pescuit. Refacerea ecosistemelor marine degradate joacă un rol esențial în sustenabilitatea pe termen lung a activităților de pescuit. Ea se înscrie cu totul în conceptul de gestionare ecosistemică a pescuitului prevăzut de PCP.
Refacerea ecosistemelor va presupune măsuri de protecție spațială. Un studiu recent al Departamentului tematic pentru politici structurale și de coeziune al Parlamentului European privind costurile și beneficiile măsurilor de protecție spațială adoptate pentru gestionarea pescuitului[footnoteRef:4] a arătat că introducerea unor astfel de măsuri aduce beneficii economice pentru sectoarele pescuitului și acvaculturii, permite stabilizarea capturilor acolo unde acestea scad și atrage după sine crearea de locuri de muncă și creșterea veniturilor pentru micii pescari.  [4:  Costurile și beneficiile măsurilor de protecție spațială ca instrumente de gestionare a zonelor de pescuit, PE 733.087 – iulie 2022] 


Prin urmare, raportoarea sprijină abordarea generală care transpare din propunerea de regulament și dorește să atragă atenția asupra a patru puncte în mod special. 
Obiective de refacere
Propunerea de regulament prevede obiective pentru suprafața zonelor în care urmează să fie introduse măsuri de refacere. Deși aceste obiective în materie de mijloace au avantajul de a fi ușor de măsurat, ele trebuie însoțite de obiective în materie de rezultate. Pe baza rezoluțiilor Parlamentului European, a recomandărilor Uniunii Internaționale pentru Conservarea Naturii (UICN) și a Strategiei UE în domeniul biodiversității, raportoarea propune ca țintă să se refacă cel puțin 30 % din ecosistemele marine degradate până în 2030, 60 % până în 2040 și 90 % până în 2050. Pentru a atinge rezultatele propuse ca țintă, raportoarea propune și creșterea obiectivelor legate de domeniul de aplicare. 
Punerea în practică a măsurilor de refacere a ecosistemelor marine
Refacerea ecosistemelor marine diferă de refacerea altor tipuri de ecosisteme pentru că ecosistemele marine au un caracter transnațional. Tratatul privind funcționarea Uniunii Europene prevede că Uniunea are competență exclusivă în domeniul conservării resurselor biologice marine. Deși statele membre vor putea să ia la nivel național măsurile necesare pentru a pune în practică planul lor național de refacere a altor ecosisteme, acest lucru va fi rareori posibil în cazul ecosistemelor marine. 
Comisia Europeană a ales să își bazeze adoptarea măsurilor de refacere pe instrumentele PCP existente, în special pe articolele 11 și 18 din Regulamentul de bază privind PCP [Regulamentul (UE) nr. 1380/2013]. 
Mecanismele instituite în cadrul PCP prevăd că fiecare stat membru care are un interes în gestionarea activităților de pescuit vizate de o măsură de conservare trebuie să fie de acord cu măsura respectivă. Această cerință de unanimitate complică adoptarea unor măsuri atât de necesare. Curtea de Conturi Europeană a arătat în 2020 că în șapte ani această procedură nu a avut succes decât în foarte puține de cazuri. 
Prin urmare, există un risc real ca statele care au inclus măsuri de conservare în planul lor național de refacere să nu fie în măsură să le pună în practică dacă un alt stat se opune. Unele măsuri necesare pentru atingerea obiectivelor stabilite de regulament ar putea fi blocate.
Pentru a evita această situație, statele membre ar trebui încurajate să coopereze atunci când își pregătesc planurile naționale de refacere. În plus, statele ar trebui să poată transmite recomandările comune împreună cu proiectul de plan de refacere. Odată ce planul final de refacere este adoptat, ar trebui impus un termen de 12 luni în care statele membre să transmită recomandări comune dacă nu au făcut-o deja până atunci. În sfârșit, în caz de blocaj, Comisia Europeană ar trebui să poată recurge la procedura de urgență prevăzută în Regulamentul de bază privind PCP.
Specii al căror habitat trebuie refăcut
Lista speciilor al căror habitat trebuie refăcut (anexa 3) conține aproximativ douăzeci de specii și prezintă mai multe lacune. Raportoarea consideră că lista ar trebui extinsă pentru a include speciile care lipsesc, adăugând specii clasificate ca fiind grav amenințate sau pe cale de dispariție în conformitate cu categoriile UICN, precum și specii comerciale în cazul cărora refacerea habitatului ar îmbunătăți starea stocurilor și ar aduce beneficii pescarilor pe termen lung.
Transparența și participarea părților interesate
Punerea în aplicare cu succes a prezentului regulament va depinde în mare măsură de seriozitatea cu care comunitățile locale, inclusiv pescarii, vor adera la cauza refacerii ecosistemelor marine. Raportoarea consideră că dispozițiile despre consultarea părților interesate și transparență cuprinse în propunerea de regulament ar trebui să fie mai stricte. Este de dorit și o actualizare mai frecventă a planurilor naționale de refacere pentru a putea ține cont cât mai curând posibil de datele și evaluările care vor fi disponibile.



Comisia pentru pescuit recomandă Comisiei pentru mediu, sănătate publică și siguranță alimentară, care este comisie competentă, să propună respingerea propunerii Comisiei.

